भवनाथपुर(गढ़वा) : भगवान सूर्य की उपासना का महापर्व छठ आज से नहाय-खाय के साथ हुआ प्रारम्भ,हिंदू धर्म में किसी भी पर्व की शुरुआत स्नान के साथ ही होती है और यह पर्व भी स्नान यानी नहाय-खाय के साथ शुरू हुआ,भवनाथपुर सहित सभी आसपास का क्षेत्र पारम्परिक भक्तिमय छठ गीत से हुआ गुंजायमान,छठ घाट सजधज कर हुआ तैयार। नहाय-खाय के मौके पर व्रती महिलाए आज स्नान और पूजन-अर्चन के बाद कद्दू व चावल के बने प्रसाद को ग्रहण करेंगी,इसके अगले दिन खरना की जाएगी और इसी के साथ व्रती महिलाओं का 36 घंटे का निर्जला उपवास शुरू होगा जो बुधवार को उगते सूर्य को अर्घ्य अर्पित करने के बाद समाप्त होगा।भक्तों की अटल आस्था के अनूठे पर्व छठ में सूर्य की पहली किरण और सायंकाल में अंतिम किरण को अर्घ्य देकर सूर्य को नमन किया जाता है। सूर्योपासना का यह पर्व कार्तिक महीने के शुक्ल पक्ष के चतुर्थी से सप्तमी तिथि तक मनाया जाता है.सूर्य षष्ठी व्रत होने के कारण इसे ‘छठ’ कहा जाता है. सुख-समृद्धि और मनोवांछित फल देने वाले इस पर्व को पुरुष और महिला समान रूप से मनाते हैं, परंतु आम तौर पर व्रत करने वालों में महिलाओं की संख्या अधिक होती है. कुछ साल पहले तक मुख्य रूप से यह पर्व बिहार, झारखंड और उत्तर प्रदेश के कुछ क्षेत्रों में मनाया जाता था, परंतु अब यह पर्व पूरे देश में मनाया जा रहा है.